arnastofnun/IGC-2024 huggingface dataset:
Fæðingar- og foreldraorlof Greinargerð/athugasemdir úr lagafrumvarpi, mál nr. 98

Frumvarp til laga um breytingu á lögum um fæðingar- og foreldraorlof, nr.

95/2000, með síðari breytingum (lenging fæðingarorlofs).

Flm.: Logi Einarsson, Albertína Friðbjörg Elíasdóttir, Ágúst Ólafur Ágústsson, Guðjón S. Brjánsson, Guðmundur Andri Thorsson, Helga Vala Helgadóttir, Oddný G. Harðardóttir.

1. gr.

Eftirfarandi breytingar verða á 8. gr. laganna:

a. Í stað orðsins ,,þrjá“ í 1. málsl. 1. mgr. kemur: fimm.

b. Í stað orðsins ,,þremur“ í 3. málsl. 1. mgr. kemur: tveimur.

c. Í stað orðsins ,,níu“ í 1. málsl. 4. mgr. kemur: tólf.

2. gr.

Eftirfarandi breytingar verða á 18. gr. laganna:

a. Í stað orðsins ,,þrjá“ í 1. málsl. 1. mgr. kemur: fimm.

b. Í stað orðsins ,,þrjá“ í 3. málsl. 1. mgr. kemur: tvo.

c. Í stað orðsins ,,níu“ í 1. málsl. 2. mgr. kemur: tólf.

3. gr.

Lög þessi öðlast gildi 1. janúar 2019.

Greinargerð.

Í frumvarpinu er lagt til að fæðingarorlof verði lengt úr níu mánuðum í tólf og felur sú breyting í sér aukinn rétt beggja foreldra og þar með ungbarna til samvista við foreldra sína. Sveitarfélög víða um land leitast við að brúa þann tíma sem foreldrar þurfa að bíða eftir dagvistun eftir að fæðingarorlofi lýkur. Ríki og vinnumarkaður þurfa að leggja sitt af mörkum til að ná því markmiði.

Með frumvarpi þessu er lagt til að sjálfstæður réttur hvers foreldris skv. 1. málsl. 1. mgr. 8. gr. laganna verði fimm mánuðir og að sameiginlegur réttur foreldra skv. 3. málsl. sömu málsgreinar verði tveir mánuðir. Sambærileg breyting er lögð til á 18. gr. þar sem kveðið er á um fæðingarstyrk til foreldris utan vinnumarkaðar. Sú skipting er í samræmi við niðurstöður starfshóps um framtíðarstefnu í fæðingarorlofsmálum sem skilaði velferðarráðuneytinu skýrslu í mars 2016. 1

Í starfshópnum sátu fulltrúar stéttarfélaga, sveitarfélaga og atvinnulífsins.

Í árslok 2012, í tíð ríkisstjórnar Jóhönnu Sigurðardóttur, voru samþykkt lög nr. 143/2012, um breytingu á lögum um fæðingar- og foreldraorlof, þar sem kveðið var á um lengingu fæðingarorlofs úr samtals níu mánuðum í tólf mánuði. Þegar ríkisstjórn Framsóknar og Sjálfstæðisflokks tók við völdum í maí 2013 var horfið frá þessum breytingum.

1www.stjornarradid.is/media/velferdarraduneyti-media/media/skyrslur2016/11032016_Framtidarstefna_i_daedingarorlofsmalum.pdf
Tekjuskattur Greinargerð/athugasemdir úr lagafrumvarpi, mál nr. 108

Frumvarp til laga um breytingu á lögum um tekjuskatt, 90/2003 (skattleysi uppbóta á lífeyri).

Flm.: Guðmundur Ingi Kristinsson, Inga Sæland, Karl Gauti Hjaltason, Ólafur Ísleifsson.

1. gr.

Við 28. gr. laganna bætist nýr töluliður, svohljóðandi: Uppbætur á lífeyri skv. 1. mgr. 9. gr. og 2. mgr. 10. gr. laga um félagslega aðstoð.

2. gr.

Lög þessi öðlast gildi nú þegar.

Greinargerð.

Með frumvarpinu er lagt til að uppbót á lífeyri vegna kostnaðar, sem ekki fæst greiddur eða bættur með öðrum hætti, til lífeyrisþega sem ekki getur framfleytt sér án hennar, sbr. 1. mgr. 9. gr. laga um félagslega aðstoð, nr. 99/2007, og uppbót til hreyfihamlaðs elli- eða örorkulífeyrisþega og örorkustyrkþega vegna reksturs bifreiðar, sbr. 2. mgr. 10. gr. sömu laga, verði undanþegin skattskyldu samkvæmt lögum um tekjuskatt, nr. 90/2003.

Ólíkt örorkulífeyri miðar slík uppbót ekki að því að bæta launamissi vegna skertrar vinnugetu heldur að því að koma til móts við sérstök útgjöld lífeyrisþega. Það markmið næst augljóslega ekki ef stór hluti uppbótarinnar er tekinn í skatt. Skilgreining hennar sem skattskyldar tekjur hefur enn fremur keðjuverkandi áhrif því hún skerðir fyrir vikið aðrar bætur til tekjulágra lífeyrisþega, svo sem húsnæðisbætur, sérstakan húsnæðisstuðning og barnabætur.

Samkvæmt upplýsingum sem flutningsmenn hafa aflað sér fengu 1.245 einstaklingar samtals 203 millj. kr. í uppbætur árið 2016 skv. 1 . mgr. 9. gr. laga um félagslega aðstoð og greiddu af þeim 46 millj. kr. í tekjuskatt og 5.750 einstaklingar samtals 1.018 millj. kr. í uppbætur skv. 2. mgr. sömu greinar og greiddu af þeim rúmar 229 millj. kr. í tekjuskatt. Ríkissjóður verður því ekki af verulegum skatttekjum verði breytingarnar að veruleika. Lífeyrisþegar sem bera mikinn kostnað vegna fötlunar eða sjúkdóma fyndu aftur á móti verulega fyrir breytingunum. Með því að samþykkja þær getur ný ríkisstjórn, strax á fyrstu dögum sínum, sýnt í verki áherslur sínar í velferðarmálum sem fram koma í stjórnarsáttmála stjórnarflokkanna sem kynntur var 30. nóvember síðastliðinn.
Stjórnartíðindi og Lögbirtingablað Greinargerð/athugasemdir úr lagafrumvarpi, mál nr. 150

Frumvarp til laga um breytingu á lögum um Stjórnartíðindi og Lögbirtingablað, nr.

15/2005 (opin gögn).

Flm.: Björn Leví Gunnarsson, Andrés Ingi Jónsson, Halldóra Mogensen, Helgi Hrafn Gunnarsson, Jón Þór Ólafsson, Líneik Anna Sævarsdóttir, Smári McCarthy, Þórhildur Sunna Ævarsdóttir.

1. gr.

7. gr. laganna orðast svo, ásamt fyrirsögn:

Rafræn útgáfa Stjórnartíðinda og Lögbirtingablaðs.

Stjórnartíðindi og Lögbirtingablað skulu gefin út og þeim dreift á rafrænan hátt. Við rafræna útgáfu skal tryggja öryggi og áreiðanleika birtra upplýsinga og að þær varðveitist á varanlegan hátt og gagnasnið útgáfunnar sé opið og aðgengilegt. Rafrænni útgáfu Lögbirtingablaðs skal hagað þannig, eftir því sem tæknilega er unnt, að komið sé í veg fyrir úrvinnslu og samtengingu persónuupplýsinga sem birtar eru. Við rafræna útgáfu skal útgáfudagur tilgreindur.

Haga skal útgáfu Stjórnartíðinda og Lögbirtingablaðs þannig að vél- og hugbúnaður sem flestra nýtist. Skulu þeir sem þess óska geta keypt Stjórnartíðindi eða Lögbirtingablað í prentuðu formi í áskrift eða fengið einstök tölublöð send gegn greiðslu kostnaðar af prentun þeirra og sendingu.

Stjórnartíðindi og Lögbirtingablað skulu vera aðgengileg á tölvutækan hátt á opinni gagnagátt, t.d. opingogn.is.

Ráðherra mælir í reglugerð nánar fyrir um rafræna útgáfu Stjórnartíðinda og Lögbirtingablaðs, þar á meðal um gagnaöryggi, varðveislu gagna og persónuvernd.

2. gr.

Lög þessi öðlast þegar gildi.

Greinargerð.

Með þessari lagabreytingu er verið að gera það að skyldu að Stjórnartíðindum og Lögbirtingablaði verði dreift á rafrænan hátt, að aðgengi að rafrænni útgáfu verði notendum að kostnaðarlausu og að allt sem birt er í þessum ritum skuli vera aðgengilegt á tölvutækan hátt á aðgengilegu og opnu gagnasniði á opinni gagnagátt.
Meðferð sakamála Greinargerð/athugasemdir úr lagafrumvarpi, mál nr. 203

Frumvarp til laga um breytingu á lögum um meðferð sakamála og lögum um fullnustu refsinga (sakarkostnaður).

Frá dómsmálaráðherra.

Breyting á lögum um meðferð sakamála, nr.

88/2008, með síðari breytingum.

1. gr.

Í stað orðanna „1. mgr. 240. gr.“ í 3. mgr. 11. gr. laganna kemur: 1. mgr. 241. gr.

2. gr.

Á eftir 238. gr. laganna kemur ný grein, svohljóðandi, og breytist númeraröð annarra greina samkvæmt því:

Lagt skal út fyrir sakarkostnaði úr ríkissjóði. Sakarkostnaður sem sakfelldum manni er gert að greiða samkvæmt dómi, úrskurði eða viðurlagaákvörðun skal innheimtur hjá honum, eftir atvikum með fjárnámi og nauðungarsölu. Skal hann bera kostnað af þeim aðgerðum, svo og aðgerðum vegna fullnustu refsingar og annarra viðurlaga á hendur honum, til viðbótar sakarkostnaði.

Nú liggur nægilega ljóst fyrir að sakfelldur maður hefur hvorki eignir né tekjur til að standa straum af sakarkostnaði sem honum hefur verið gert að greiða og ber þá að falla frá kröfu á hendur honum um greiðslu kostnaðarins.

3. gr.

Í stað orðanna „245. gr.“ í 246. gr., 1. og 3. mgr. 247. gr. og 248. gr. laganna kemur: 246. gr.

Breyting á lögum um fullnustu refsinga, nr.

15/2016, með síðari breytingum.

4. gr.

2. mgr. 91. gr. laganna orðast svo:

Um niðurfellingu sakarkostnaðar fer eftir lögum um meðferð sakamála.

5. gr.

Lög þessi öðlast þegar gildi.

Greinargerð.

Við samþykkt laga um breytingu á lögum um meðferð einkamála og lögum um meðferð sakamála (millidómstig), nr. 49/2016, urðu þau mistök að efni 221. gr. þágildandi laga um meðferð sakamála, nr. 88/2008, er fjallaði um innheimtu og niðurfellingu sakarkostnaðar, féll niður. Þessi mistök uppgötvuðust ekki fyrr en lög um meðferð sakamála með innfelldum breytingum vegna stofnunar millidómstigs voru birt í heild sinni á vef Alþingis. Í umræddu ákvæði er m.a. fjallað um hvernig standa skuli að innheimtu sakarkostnaðar sem og mælt fyrir um skyldu til niðurfellingar hans við tilteknar aðstæður. Nauðsynlegt er að bregðast við þessum annmarka og er því lagt til með frumvarpi þessu að ákvæðinu verði bætt við lögin að nýju í óbreyttri mynd. Jafnframt eru lagðar til samsvarandi lagfæringar á lagatilvísunum í sömu lögum og lögum um fullnustu refsinga.

Í frumvarpinu felast engin álitaefni er varða samræmi við stjórnarskrá eða mannréttindaskuldbindingar. Þá hefur frumvarpið engan kostnað í för með sér fyrir ríkissjóð.
Vextir og verðtrygging Greinargerð/athugasemdir úr lagafrumvarpi, mál nr. 246

Frumvarp til laga um breytingu á lögum um vexti og verðtryggingu, nr.

38/2001, með síðari breytingum (húsnæðisliður vísitölu neysluverðs).

Flm.: Þorsteinn Sæmundsson, Sigmundur Davíð Gunnlaugsson, Anna Kolbrún Árnadóttir, Gunnar Bragi Sveinsson, Birgir Þórarinsson, Sigurður Páll Jónsson, Bergþór Ólason.

1. gr.

Á eftir orðinu „neysluverðs“ í 1. málsl. 1. mgr. 14. gr. laganna kemur: án húsnæðisliðar.

2. gr.

Lög þessi öðlast þegar gildi.

Greinargerð.

Skv. 1. málsl. 1. mgr. 14. gr. laga um vexti og verðtryggingu, nr. 38/2001, er heimilt að verðtryggja sparifé og lánsfé í íslenskum krónum sé grundvöllur verðtryggingarinnar vísitala neysluverðs. Hagstofa Íslands birtir mánaðarlega breytingar á vísitölunni með og án húsnæðisliðar.

Undanfarin ár hafa verðtryggð lán hækkað mikið vegna áhrifa húsnæðisliðar í neysluvísitölu og mun meira en gerst hefði ef miðað hefði verið við neysluvísitölu án húsnæðisliðar, en hækkun húsnæðisliðar hefur haldið uppi verðbólgu á Íslandi að mestu undanfarin sex ár. Þessi þróun hefur hækkað verðtryggð lán íslenskra heimila um allt að 180 milljarða kr. undanfarin sex ár miðað við að verðtryggð lán heimila nemi um 1.500 milljörðum kr.

Heimili landsins og aðrir lántakendur geta ekki til lengdar staðið undir þvílíkum hækkunum. Íslensk heimili og aðrir lántakendur hafa borið alla áhættu af lántökum en lánveitendur nær enga. Það getur hvorki talist heilbrigt né sanngjarnt. Brýna nauðsyn ber því til að breyta núverandi tilhögun til að vernda hagsmuni íslenskra heimila og annarra lántakenda á meðan unnið er að undirbúningi þess að afnema verðtryggingu neytendalána með öllu eða að minnka verulega hlutdeild verðtryggðra neytendalána í heildarútlánum með öðrum hætti.

Í öðrum aðildarríkjum Efnahags- og framfarastofnunarinnar (OECD) er kostnaður vegna húsaleigu, viðhalds og rekstrar fasteigna hluti af neysluvísitölu en óþekkt er að fasteignaverð og hækkun þess hafi áhrif á neysluvísitölu í öðrum OECD-löndum.

Þrátt fyrir boðaða breytingu samkvæmt frumvarpinu heldur Hagstofa Íslands áfram að reikna og birta neysluvísitölu með inniföldum húsnæðislið ásamt öðrum vísitölum sem Hagstofan mælir og heldur utan um lögum samkvæmt.
Réttindi og skyldur starfsmanna ríkisins Greinargerð/athugasemdir úr lagafrumvarpi, mál nr. 249

Frumvarp til laga um breytingu á lögum um réttindi og skyldur starfsmanna ríkisins, nr.

70/1996, með síðari breytingum (hækkun starfslokaaldurs).

Flm.: Þorsteinn Sæmundsson, Anna Kolbrún Árnadóttir, Sigmundur Davíð Gunnlaugsson, Gunnar Bragi Sveinsson, Sigurður Páll Jónsson, Birgir Þórarinsson.

1. gr.

Eftirfarandi breytingar verða á 33. gr. laganna:

a. Í stað orðanna „70 ára aldri“ í 1. mgr. kemur: 73 ára aldri.

b. Í stað orðanna „70 ára að aldri“ í 2. mgr. kemur: 73 ára aldri.

2. gr.

Í stað orðanna „70 ára aldri“ í 2. mgr. 43. gr. laganna kemur: 73 ára aldri.

3. gr.

Lög þessi öðlast þegar gildi.

Greinargerð.

Frá setningu laga nr. 70/1996 hefur lífaldur Íslendinga hækkað auk þess sem almennt heilsufar þjóðarinnar hefur batnað þannig að nú eru menn hraustir lengur fram eftir ævi. Sú breyting var gerð á lögum um almannatryggingar, nr. 100/2007, með lögum nr. 116/2016 að nú er hægt að hefja lífeyristöku frá 65 til 80 ára aldurs. Breytingin gagnast ríkisstarfsmönnum ekki hvort sem um er að ræða skipaða embættismenn eða ráðna starfsmenn því að báðum hópum er gert að láta af störfum þegar 70 ára aldri er náð samkvæmt núgildandi lögum. Með frumvarpi þessu er framangreindum hópum gert kleift að starfa hjá ríkinu til 73 ára aldurs standi hugur þeirra til þess en að sjálfsögðu geta embættismenn og aðrir ríkisstarfsmenn látið af störfum sjötugir eftir gildistöku laganna líkt og áður. Alkunna er að mikill auður liggur í reynslu og þekkingu starfsmanna sem unnið hafa sem sérfræðingar og embættismenn um langa hríð. Það er því bæði þeim og ríkiskerfinu til hagsbóta að almennir starfsmenn og embættismenn eigi kost á því að starfa lengur en til 70 ára aldurs ef þeir kjósa. Dæmi eru um að embættismenn og aðrir ríkisstarfsmenn séu ráðnir sem verktakar eftir starfslok til að sinna störfum sem þeir sinntu áður. Það fyrirkomulag er snúið fyrir báða aðila og hvorugum til hagsbóta. Nú þegar aldraðir gera ríkari kröfur en áður um fulla þátttöku í þjóðfélaginu lengur fram eftir aldri er bæði rétt og skylt að gera þeim það kleift með því að hækka hámarksaldur þeirra sem vinna hjá ríkinu eins og gert er ráð fyrir í frumvarpinu.
Ársreikningar Greinargerð/athugasemdir úr lagafrumvarpi, mál nr. 340

Frumvarp til laga um breytingu á lögum um ársreikninga, nr. 3/2006 (viðvera endurskoðenda á aðalfundum).

Frá efnahags- og viðskiptanefnd.

1. gr.

3. málsl. 1. mgr. 107. gr. laganna orðast svo: Í lögaðilum, sem er skylt að kjósa endurskoðanda eða endurskoðunarfyrirtæki, skulu endurskoðendur sitja aðalfundi.

2. gr.

Lög þessi öðlast þegar gildi.

Greinargerð.

Frumvarp þetta var áður lagt fram á 146. löggjafarþingi (465. mál) og er nú lagt fram að nýju lítið breytt.

Efnahags- og viðskiptanefnd fjallaði á 146. löggjafarþingi um tvö frumvörp, annars vegar um breytingu á lögum um skyldutryggingu lífeyrisréttinda og starfsemi lífeyrissjóða, nr. 129/1997, og hins vegar um breytingu á lögum um hlutafélög, nr. 2/1995, þar sem lagt var til að endurskoðendum lífeyrissjóða og hlutafélaga yrði skylt að svara fyrirspurnum sjóðfélaga eða hluthafa um reikningsskil og fjárhagsleg málefni sjóðanna eða félaganna á ársfundum eða hluthafafundum (63. og 64. mál á 146. löggjafarþingi).

Með tilliti til ábendinga Félags löggiltra endurskoðenda varðandi frumvörpin leggur nefndin með þessu frumvarpi til að gerð verði breyting á lögum um ársreikninga, nr. 3/2006, í stað breytinga á lögum um skyldutryggingu lífeyrisréttinda og starfsemi lífeyrissjóða og lögum um hlutafélög. Í 3. málsl. 1. mgr. 107. gr. laga um ársreikninga segir nú að í félögum, sem hafa hlutabréf sín eða skuldabréf skráð á skipulegum verðbréfamarkaði í ríki innan Evrópska efnahagssvæðisins, í aðildarríki stofnsamnings Fríverslunarsamtaka Evrópu eða í Færeyjum, skuli endurskoðendur sitja aðalfundi. Nefndin leggur til að skyldan verði víkkuð út og látin ná til allra lögaðila sem er skylt að kjósa sér endurskoðanda eða endurskoðunarfyrirtæki, sbr. 96. og 98. gr. laganna. Skv. 2. mgr. 107. gr. laga um ársreikninga skulu endurskoðendur svara fyrirspurnum á aðalfundi um ársreikning þann sem til umfjöllunar er og þeir hafa áritað eða undirritað. Með breytingunni er gert tryggara að endurskoðandi verði viðstaddur aðalfund og geti því svarað fyrirspurnum um ársreikninginn.
Opinber fjármál Greinargerð/athugasemdir úr lagafrumvarpi, mál nr. 415

Frumvarp til laga um breytingu á lögum um opinber fjármál, nr.

123/2015 (fjölgun fulltrúa í fjármálaráði).

Flm.: Björn Leví Gunnarsson.

1. gr.

Eftirfarandi breytingar verða á 1. mgr. 13. gr. laganna:

a. Í stað orðanna „þrjá menn“ í 1. málsl. kemur: fimm menn.

b. Í stað orðsins „tveir“ í 2. málsl. kemur: þrír.

c. Á eftir 2. málsl. kemur nýr málsliður, svohljóðandi: Auk þess skal einn tilnefndur af samstarfsnefnd háskólastigsins.

d. Í stað orðanna „sama mann“ í 5. málsl. kemur: aðalmann.

2. gr.

Lög þessi öðlast þegar gildi.

Greinargerð.

Fjármálaráð er skipað þremur aðalmönnum en vegna þess hversu umfangsmikil vinnan við að greina fjármálastefnu og fjármálaáætlun er hafa varamenn sinnt verkefninu að fullu. Breytingunni er ætlað að styrkja fjármálaráð, með því að láta fleiri sjónarmið koma að starfinu, og uppfæra lögin miðað við þann raunveruleika sem fjármálaráð starfar eftir.

Tveimur aðalmönnum og tveimur varamönnum er bætt við sem skipaðir skulu samkvæmt tilnefningu Alþingis og samstarfsnefndar háskólastigsins. Einnig er ákvæði um að varamenn megi einungis skipa tvisvar í röð fjarlægt. Það skilyrði eigi einungis við um aðalmenn.

Aðkoma háskólastigsins er til þess að halda fræðilegum tengslum við þau mál sem fjármálaráð fjallar um en þau tengsl eiga að vera í báðar áttir, þ.e. málin fái fræðilegt aðhald og háskólastigið fái tækifæri til þess að nýta mál fjármálaráðs í rannsóknir.
Virðisaukaskattur Greinargerð/athugasemdir úr lagafrumvarpi, mál nr. 438

Frumvarp til laga um breytingu á lögum um virðisaukaskatt, nr.

50/1988, með síðari breytingum (tíðavörur og getnaðarvarnir).

Flm.: Þórhildur Sunna Ævarsdóttir, Álfheiður Eymarsdóttir, Björn Leví Gunnarsson, Halldóra Mogensen, Helgi Hrafn Gunnarsson, Jón Þór Ólafsson.

1. gr.

Eftirfarandi breytingar verða á 2. mgr. 14. gr. laganna:

a. 11. tölul. orðast svo: Getnaðarvarnir, tollskrárnúmer 3006.6000 og 2937.2300.

b. Við bætist nýr töluliður, svohljóðandi: Tíðavörur, tollskrárnúmer 9619.0012 og 9619. 0090.

2. gr.

Lög þessi öðlast þegar gildi.

Greinargerð.

Frumvarp þetta var áður lagt fram á 146. löggjafarþingi (332. mál) af Oktavíu Hrund Jónsdóttur og fleiri þingmönnum en hlaut ekki afgreiðslu og er nú lagt fram að nýju óbreytt.

Með frumvarpi þessu er lagt til að einnota og margnota tíðavörur þar með talin dömubindi, tíðatappar og álfabikarar, ásamt öllum tegundum getnaðarvarna, falli í lægra þrep virðisaukaskatts.

Markmið frumvarpsins er stuðla að bættri lýðheilsu með því að draga úr kostnaði vegna nauðsynlegra hreinlætisvara, ásamt því að jafna aðstöðumun notanda mismunandi forma getnaðarvarna.

Með þessum leiðréttingum færist Ísland nær þeirri þróun sem hefur átt sér stað í öðrum ríkjum með tilliti til aðgengis að nauðsynlegum hreinlætisvörum og getnaðarvörnum á undanförnum árum.

Enginn kostnaður er áætlaður vegna þessara breytinga, en áætlað tekjutap vegna virðisaukaskatts er um 37,90 millj. kr. á ári vegna b-liðar 1. gr. og 4,09 millj. kr. á ári vegna a-liðar 1. gr. frumvarpsins.

Á móti mun bætt lýðheilsa skila sparnaði í heilbrigðiskerfinu.

Róbert Marshall og fleiri lögðu fram frumvarp á 145. þingi (405. mál) sem sneri að atriðum b-liðar 1. gr.
Fæðingar- og foreldraorlof Greinargerð/athugasemdir úr lagafrumvarpi, mál nr. 439

Frumvarp til laga um breytingu á lögum um fæðingar- og foreldraorlof, nr.

95/2000, með síðari breytingum (andvana fæðingar).

Flm.: Þórhildur Sunna Ævarsdóttir, Álfheiður Eymarsdóttir, Björn Leví Gunnarsson, Halldóra Mogensen, Helgi Hrafn Gunnarsson, Jón Þór Ólafsson.

1. gr.

Á eftir 6. mgr. 8. gr. laganna kemur ný málsgrein sem orðast svo:

Ef barn fæðist andvana og er kennt við foreldri gildir réttur skv. 6. mgr. þótt enginn samningur hafi verið gerður.

2. gr.

Lög þessi öðlast þegar gildi.

Greinargerð.

Frumvarp þetta var áður lagt fram á 146. löggjafarþingi (417. mál) af Kötlu Hólm Þórhildardóttur og fleiri þingmönnum en hlaut ekki afgreiðslu og er nú lagt fram að nýju óbreytt.

Í lögum um fæðingarorlof liggur fyrir að þegar foreldrar sem ekki eru skráðir í sambúð eiga barn þarf að liggja fyrir samningur um sameiginlega forsjá eða umgengni til þess að foreldrið sem ekki fæðir barnið fái fæðingarorlofsrétt sinn. Þegar barn er fætt andvana er eðli málsins samkvæmt ómögulegt að ganga frá slíkum samningi. Gera verður ráð fyrir að foreldri sem ekki fæðir barnið geti einnig haft tíma til að syrgja og jafna sig á því áfalli sem barnsmissir án þess að þurfa að hafa fjárhagsáhyggjur.

Frumvarpið er fyrst og fremst jafnréttismál. Þeir foreldrar sem ekki fæddu barn ættu samt sem áður að hafa tíma til að syrgja.

Þegar lagabreyting var gerð á 145. þingi um andvanafæðingar barna komu fram fjölmargar umsagnir þess efnis að þessi lagabreyting væri tímabær.

Í umsögn Rannsóknastofnunar í barna- og fjölskylduvernd segir: „Önnur athugasemd er þegar foreldrar eru ekki skráðir saman eða gift. Hefur faðir því engan rétt til fæðingarorlofs þar sem látið barn er ekki feðrað. Það þarf að athuga hvernig er hægt að mæta þessum aðstæðum. Foreldrar eru oft saman en hafa ekki gengið frá skráningu á sambúð formlega. Einnig þó að foreldrar séu ekki saman þá getur faðir þurft svigrúm til að syrgja látið barn sitt.“
Stjórn fiskveiða Greinargerð/athugasemdir úr lagafrumvarpi, mál nr. 444

Frumvarp til laga um breytingu á lögum um stjórn fiskveiða, nr.

116/2006, með síðari breytingum (strandveiðar).

Flm.: Sigurður Páll Jónsson, Anna Kolbrún Árnadóttir, Bergþór Ólason, Birgir Þórarinsson, Gunnar Bragi Sveinsson, Sigmundur Davíð Gunnlaugsson, Þorsteinn Sæmundsson.

1. gr.

1. málsl. 4. mgr. 6. gr. a laganna orðast svo: Frá útgáfudegi strandveiðileyfis er fiskiskipi óheimilt til loka fiskveiðiárs að stunda veiðar með króka- eða aflamarki þar sem veiðiheimildum er úthlutað á grundvelli aflahlutdeildar.

2. gr.

Lög þessi öðlast þegar gildi.

Greinargerð.

Breytingunni er ætlað að gefa bátum sem stunda strandveiðar heimild til að gera hlé á veiðunum eða hverfa frá þeim til sérveiða sem eru leyfisskyldar.

Óánægja hefur ríkt meðal strandveiðimanna um að vera óheimilt að nýta annað sérveiðileyfi en leyfi til strandveiða frá upphafi þeirra ár hvert. Aðilar sem stundað hafa grásleppuveiðar í innanverðum Breiðafirði hafa af þessum sökum ekki getað stundað strandveiðar nema að takmörkuðu leyti þar sem óheimilt er að hefja grásleppuveiðar fyrr en 20. maí ár hvert. Útgerðirnar hafa af þessum sökum misst af fyrsta mánuði strandveiða. Þá hafa þeir sem stunda makrílveiðar ekki getað hafið þær veiðar fyrr en 1. september, eða eftir að strandveiðitímabilinu lýkur 31. ágúst.

Með breytingunni er komið til móts við útgerðir þessara báta án þess að það hafi áhrif á þann heildarafla sem úthlutað er til strandveiða.
Þjóðfáni Íslendinga og ríkisskjaldarmerkið Greinargerð/athugasemdir úr lagafrumvarpi, mál nr. 459

Frumvarp til laga um breytingu á lögum um þjóðfána Íslendinga og ríkisskjaldarmerkið, nr.

34/1944, með síðari breytingum (notkun fána á byggingum).

Flm.: Birgir Þórarinsson, Sigmundur Davíð Gunnlaugsson, Anna Kolbrún Árnadóttir, Bergþór Ólason, Gunnar Bragi Sveinsson, Sigurður Páll Jónsson, Þorsteinn Sæmundsson, Ólafur Ísleifsson, Karl Gauti Hjaltason.

1. gr.

Á undan 1. mgr. 7. gr. laganna kemur ný málsgrein, svohljóðandi:

Tjúgufáninn skal dreginn á stöng alla daga ársins á Alþingishúsinu, Stjórnarráðshúsinu og byggingu Hæstaréttar Íslands kl. 8 að morgni og vera við hún til kl. 21 að kvöldi. Fáni forseta Íslands skal dreginn á stöng við embættisbústað hans og við skrifstofu hans í Reykjavík á sama tíma og vera jafnlengi við hún. Þessa fána skal lýsa upp í skammdeginu.

2. gr.

Lög þessi öðlast gildi 1. desember 2018.

Greinargerð.

Með frumvarpinu er lagt til að flaggað verði alla daga ársins frá kl. 8 að morgni til kl. 21 að kvöldi á byggingum hinna þriggja arma ríkisvaldsins auk bygginga embættis forseta Íslands, þ.e. við forsetasetrið á Bessastöðum og skrifstofu forseta á Sóleyjargötu. Auk þess er lagt til að fáninn verði lýstur upp í skammdeginu.

Flutningsmenn leggja til að þessi breyting taki gildi á fullveldisafmælinu 1. desember 2018 þegar 100 ár verða liðin frá því að Ísland varð frjálst og fullvalda ríki en fáninn varð þjóðfáni þann dag. Til marks um það var klofinn fáni dreginn að hún á fánastöng Stjórnarráðshússins á hádegi sunnudaginn 1. desember 1918 er sambandslögin gengu í gildi.